LT Europos Sąjungos oficialusis leidinys C 172/5

Pranešimas apie dalinės tarpinės kompensacinių priemonių, taikomų Indijos kilmės polietileno tereftalato (PET) plėvelės importui, peržiūros inicijavimą

(2005/C 172/04)

Pagal Tarybos reglamento (EB) Nr. 2026/97 dėl apsaugos nuo subsidijuoto importo iš Europos bendrijos narėmis nesančių valstybių (1) (toliau — pagrindinis reglamentas) su paskutiniais pakeitimais, padarytais Tarybos reglamentu (EB) Nr. 461/2004 (2), 19 straipsnį Komisija gavo prašymą pradėti dalinę tarpinę peržiūrą.

1. Prašymas pradėti peržiūrą

Prašymą pateikė Bendrijos gamintojai DuPont Teijin Films, Mitsubishi Polyester Film GmbH, Nuroll SpA ir Toray Plastics Europe (toliau — pareiškėjai).

Prašymas apsiriboja subsidijavimo tyrimu, kiek jis susijęs su Garware Polyester Ltd įmone.

2. Prekė

Nagrinėjama prekė yra Indijos kilmės polietileno tereftalato (PET) plėvelė (toliau — svarstomoji prekė), paprastai klasifikuojama KN kodais ex 3920 62 19 ir ex 3920 62 90. Šie KN kodai pateikiami tik informacijos tikslais.

3. Galiojančios priemonės

Šiuo metu Garware Polyester Ltd bendrovei yra taikomas Tarybos reglamentu (EB) Nr. 2597/1999 (3), įvedančiu galutinį kompensacinį muitą importuojamai polietileno tereftalato (PET) plėvelei, kurios kilmės šalis Indija, ir galutinai surenkančiu įvestą laikinąjį muitą, nustatytas galutinis kompensacinis muitas. Šiuo metu minėta priemonė pagal pagrindinio reglamento 19 straipsnį yra tiriama dėl galiojimo pabaigos peržiūros (4).

4. Peržiūros pagrindas

Prašymas pagal pagrindinio reglamento 19 straipsnį yra pagrįstas pareiškėjų pateiktais prima facie įrodymais, kad Garware Polyester Ltd atveju subsidijavimo aplinkybės žymiai pasikeitė.

Pareiškėjai teigia, kad nagrinėjamos prekės importui iš Garware Polyester Ltd taikomos priemonės tokiu mastu jau nepakanka kovojant su žalą sukeliančiu subsidijavimu. Pagal pagrindinio reglamento 19 straipsnio 2 dalį pareiškėjai pateikė pakankamai įrodymų, kad subsidijavimo dydis pakilo gerokai virš 3.8 % šiuo metu Garware Polyester Ltd taikomo galutinio kompensacinio muito.

Teigiama, kad Garware Polyester Ltd naudojasi daugeliu Indijos ir Maharaštros vyriausybių teikiamų subsidijų. Šias tariamai teikiamas subsidijas sudaro, be kita ko, muitų nuolaidų knygelių schema, mechanizmas gamybos priemonių eksportui skatinti, Maharaštros vyriausybės paskatų paketo mechanizmas, specialios importo licencijos ir eksporto kreditavimas.

Teigiama, kad išvardytieji mechanizmai yra subsidijos, nes tokiu būdu Garware Polyester Ltd bendrovei Indijos vyriausybė ar regioninės vyriausybės teikia finansinę paramą arba kitokias lengvatas. Tvirtinama, kad jų dydis priklauso nuo eksporto mastų, ir todėl jos yra individualios ir kompensuotinos arba kita prasme individualios ir kompensuotinos.

5. Procedūra

Po konsultacijų su patariamuoju komitetu Komisija, nustačiusi, kad esama pakankamai įrodymų, pateisinančių dalinės tarpinės peržiūros inicijavimą, pradeda peržiūrą pagal pagrindinio reglamento 19 straipsnį.

a) Klausimynai

Siekdama gauti informacijos, kuri, jos nuomone, yra reikalinga tyrimui, Komisija išsiųs klausimynus Garware Polyester Ltd ir Indijos valdžios institucijoms. Šią informaciją ir patvirtinamuosius įrodymus Komisija turėtų gauti per 6 dalies a punkte nustatytą terminą.

b) Informacijos rinkimas ir klausymai

Visos suinteresuotosios šalys yra raginamos pareikšti savo nuomonę, pateikti kitą, ne vien tik atsakymus į klausimyną, informaciją ir patvirtinamuosius įrodymus. Šią informaciją ir patvirtinamuosius įrodymus Komisija turėtų gauti per 6 dalies a punkte nustatytą terminą.

Be to, Komisija gali išklausyti suinteresuotąsias šalis, jei jos pateikia prašymą, nurodydamos, kad yra konkrečių priežasčių, dėl kurių jas reikia išklausyti. Toks prašymas turi būti pateiktas per 6 dalies b punkte nustatytą terminą.

6. Terminai

a) Terminas, per kurį šalys turi pranešti apie save, pateikti atsakymus į klausimyno klausimus ir kitą informaciją

Visos suinteresuotosios šalys, norinčios, kad tyrimo metu būtų atsižvelgta į jų pastabas, privalo pranešti apie save Komisijai, pareikšti savo nuomonę ir pateikti atsakymus į klausimyno klausimus arba bet kokią kitą informaciją per 40 dienų nuo šio pranešimo paskelbimo Europos Sąjungos oficialiajame leidinyje dienos, nebent būtų nurodyta kitaip. Atkreipiamas dėmesys į tai, kad daugumos pagrindiniame reglamente nustatytų procedūrinių teisių įgyvendinimas priklauso nuo to, ar šalis pranešė apie save per minėtą laikotarpį.

b) Klausymai

Visos suinteresuotosios šalys gali būti Komisijos išklausytos per tą patį 40 dienų terminą.

7. Rašytiniai komentarai, atsakymai į klausimyno klausimus ir susirašinėjimas

Visa suinteresuotųjų šalių medžiaga ir prašymai turi būti pateikiami raštu (ne elektronine forma, nebent prašoma kitaip), nurodant suinteresuotosios šalies pavadinimą, adresą, elektroninio pašto adresą, telefoną, faksą ir (arba) telekso numerį. Visa rašytinė medžiaga, įskaitant informaciją, kurios prašoma šiame pranešime, atsakymai į klausimyno klausimus ir konfidencialus suinteresuotųjų šalių susirašinėjimas ženklinamas žodžiais „riboto naudojimo“ (5), o pagal pagrindinio reglamento 29 straipsnio 2 dalį kartu pateikiamas ne konfidencialiam naudojimui skirtas variantas, kuris ženklinamas žodžiais „Suinteresuotosioms šalims susipažinti“.

Komisijos adresas susirašinėjimui:

Commission européenne Direction Générale du Commerce Direction B Office: J-79 5/16 B-1049 Bruxelles Faksas (32 2) 295 65 05

8. Nebendradarbiavimas

Tais atvejais, kai suinteresuotoji šalis atsisako leisti naudotis reikalinga informacija, jos nepateikia per nustatytą terminą arba akivaizdžiai trukdo tyrimui, pagal pagrindinio reglamento 28 straipsnį laikinos ar galutinės, teigiamos ar neigiamos išvados gali būti daromos remiantis turimais faktais.

Paaiškėjus, kad suinteresuotoji šalis pateikė melagingą ar klaidinančią informaciją, į ją neatsižvelgiama, o remiamasi turimais faktais. Jei suinteresuotoji šalis nebendradarbiauja arba bendradarbiauja tik iš dalies, pagal pagrindinio reglamento 28 straipsnį išvados grindžiamos turimais faktais, o rezultatas gali būti mažiau palankus suinteresuotajai šaliai nei tuo atveju, jei ji būtų bendradarbiavusi.

(1) OL L 288, 1997 10 21, p. 1.

(2) OL L 77, 2004 3 13, p. 12.

(3) OL L 316, 1999 12 10, p. 1.

(4) OL C 306, 2004 12 10, p. 2.

(5) Tai reiškia, kad dokumentas skirtas tik vidaus naudojimui. Jis apsaugotas pagal Europos Parlamento ir Tarybos reglamento (EB) Nr. 1049/2001 dėl galimybės visuomenei susipažinti su Europos Parlamento, Tarybos ir Komisijos dokumentais 4 straipsnį (OL L 145, 2001 5 31, p. 43). Tai slaptas dokumentas pagal pagrindinio reglamento 29 straipsnį ir PPO susitarimo dėl subsidijų ir kompensacinių priemonių 12 straipsnį.